FÆLLES HOLDNING (EF) Nr. 4/1999 fastlagt af Rådet den 21. december 1998 med henblik på vedtagelse af Rådets forordning (EF) nr. . . ./1999 om ændring af forordning (EF) nr. 2236/95 om generelle regler for Fællesskabets finansielle støtte inden for transeuropæiske net (1999/C 49/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129 D, stk. 3,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til fremgangsmåden i traktatens artikel 189 C (4), og

ud fra følgende betragtninger:

(1) Erfaringerne med anvendelsen af forordning (EF) nr. 2236/95 (5) viser, at der er behov for at ændre den;

(2) det er nødvendigt at lette finansieringen af visse projekter ved, blandt de mulige støtteformer, at indføje et bidrag til fremskaffelse af risikovillig kapital; de finansielle ressourcer, der stilles til rådighed under forordning (EF) nr. 2236/95, bør anvendes til at maksimere bidraget fra private finansieringsmidler;

(3) en portion risikovillig kapital i et projekts finansielle pakke kunne bidrage til at iværksætte partnerskaber i transeuropæiske net med deltagelse af både den offentlige og private sektor; tilførsel af risikovillig kapital til transeuropæiske net er, især i de tidlige faser, begrænset;

(4) risikovillig kapital til investeringsfonde, der som hovedmål har at skaffe risikovillig kapital til transeuropæiske netprojekter, bør begrænses til 1 % af det finansielle referencegrundlag for perioden 2000 2006, så der kan indhøstes erfaringer med denne nye finansieringsform; der bør foretages en undersøgelse af mulighederne for i fremtiden at udbygge denne i lyset af den samlede rapport, som Kommissionen vil forelægge inden udgangen af 2006 om erfaringerne med at anvende mekanismerne under denne forordning;

(5) der bør, for at øge gennemsigtigheden og imødekomme forventningerne for så vidt angår projekter eller grupper af projekter med store finansielle behov over længere tid, udarbejdes vejledende flerårige programmer inden for specifikke sektorer eller områder med angivelse af det samlede årlige støttebeløb, der kan tildeles sådanne projekter eller grupper af projekter for en given periode; støttebeløbene bør tjene som referenceramme for de årlige afgørelser om ydelse af finansiel støtte inden for de årlige budgetbevillinger, når projekterne er i overensstemmelse med de relevante vejledende flerårige programmer; de årlige beløb, der anføres i disse programmer, udgør imidlertid ikke budgetforpligtelser;

(6) projekter eller grupper af projekter bør kunne nyde godt af flere på hinanden følgende afgørelser om finansiel støtte;

(7) ansøgninger om finansiel støtte til et projekt skal indeholde en detaljeret anslået opdeling for så vidt angår oprindelsen af Fællesskabets bidrag og bidrag fra nationale, regionale og lokale administrative organer samt af omfanget af finansielle bidrag fra den private sektor;

(8) tildelt finansiel støtte skal undtagen i behørigt begrundede tilfælde annulleres, hvis de pågældende aktioner ikke er påbegyndt inden en bestemt dato;

(9) det er nødvendigt at medtage Den Europæiske Investeringsfonds aktiviteter blandt de finansielle fællesskabsinstrumenter, som aktioner under forordning (EF) nr. 2236/95 skal koordineres med;

(10) Kommissionen bør kunne kræve, at støttemodtagerne forelægger evalueringer af projekter, der får støtte i henhold til forordning (EF) nr. 2236/95, eller giver de oplysninger, som Kommissionen behøver for at kunne foretage sin egen evaluering;

(11) i betragtning af de transeuropæiske nets betydning er det hensigtsmæssigt, at der i forordning (EF) nr. 2236/95 indsættes et finansielt referencegrundlag, jf. punkt 2 i Europa-Parlamentets, Rådets og Kommissionens erklæring af 6. marts 1995, på 1 EUR for gennemførelsen af forordningen for perioden 2000 2006, uden at dette berører budgetmyndighedens beføjelser i henhold til traktaten;

(12) det er hensigtsmæssigt, at Rådet undersøger, hvorvidt de foranstaltninger, der er fastsat i forordning (EF) nr. 2236/95, skal videreføres eller ændres i lyset af den samlede rapport, som Kommissionen forelægger inden udgangen af 2006;

(13) i hele overgangsperioden fra den 1. januar 1999 til den 31. december 2001 læses alle angivelser i ecu som angivelser i euro som en valutaenhed, jf. Rådets forordning (EF) nr. 974/98 af 3. maj 1998 om indførelse af euroen (6);

(14) forordning (EF) nr. 2236/95 bør ændres i overensstemmelse med det ovenfor anførte -

UDSTEDT FØLGENDE FORORDNING:

Artikel 1

Forordning (EF) nr. 2236/95 ændres således:

1) Artikel 3 ophæves.

2) Artikel 4 affattes således:

»Artikel 4

Støtteformer

1. Fællesskabets støtte kan antage en eller flere af følgende former:

a) Samfinansiering af projektundersøgelser, herunder forberedende undersøgelser, forundersøgelser, evalueringsundersøgelser og anden teknisk bistand til sådanne undersøgelser. Fællesskabets finansielle deltagelse kan normalt ikke overstige 50 % af de samlede undersøgelsesomkostninger.

På anmodning af Kommissionen og med de berørte medlemsstaters samtykke kan Fællesskabets finansielle deltagelse i behørigt begrundede undtagelsestilfælde overstige 50 %-grænsen.

b) Rentegodtgørelser i forbindelse med lån bevilget af Den Europæiske Investeringsbank eller andre offentlige eller private finansielle organer. Godtgørelserne kan som hovedregel ikke ydes i mere end fem år.

c) Bidrag til lånegarantipræmier i Den Europæiske Investeringsfond eller andre finansielle institutter.

d) Direkte investeringsstøtte i behørigt begrundede tilfælde.

e) Risikovillig kapital til investeringsfonde eller tilsvarende finansielle foretagender, der som hovedmål har at skaffe risikovillig kapital til transeuropæiske netprojekter, med inddragelse af betydelige investeringer fra den private sektor; denne type risikovillig kapital må ikke overstige 1 % af de budgetmidler, der er fastsat i artikel 18.

Yderligere gennemførelsesbestemmelser for så vidt angår risikovillig kapital er fastsat i bilaget.

Den risikovillige kapital kan indskydes enten direkte i fonden eller tilsvarende finansielle foretagender eller i et passende fællesinvesteringsorgan, der forvaltes af samme kapitaladministratorer.

f) Fællesskabsbistand i henhold til litra a) d) kombineres, når det er hensigtsmæssigt, for at opnå den størst mulige stimulerende virkning af de tilførte budgetmidler, der skal anvendes så økonomisk som muligt.

2. De former for fællesskabsintervention, som er omhandlet i litra a) e), anvendes selektivt for at tage hensyn til de særlige karakteristika ved de forskellige berørte nettyper og sikre, at støtten ikke medfører konkurrencefordrejning mellem sektorens virksomheder.«

3) Følgende artikel indsættes:

»Artikel 5a

Vejledende flerårige EF-programmer

1. Kommissionen kan, med forbehold af artikel 6, efter proceduren i artikel 17 og med henblik på at gøre Fællesskabets indsats mere effektiv sektor for sektor udarbejde et vejledende flerårigt program for tildeling af budgetmidlerne i artikel 18, i det følgende benævnt »program«, på grundlag af de i traktatens artikel 129 C omhandlede retningslinjer. Programmet skal være baseret på støtteansøgninger i henhold til artikel 8 og bl.a. bygge på oplysninger fra medlemsstaterne, især de oplysninger, der er omhandlet i artikel 9.

2. Et program sammensættes udelukkende af projekter af fælles interesse og/eller sammenhængende grupper af projekter af fælles interesse, der tidligere er fastlagt inden for rammerne af de retningslinjer, der er omhandlet i traktatens artikel 129 C, stk. 1, på specifikke områder med betydelige finansielle behov over en længere periode.

3. Programmet skal for hvert projekt eller hver gruppe af projekter, der er omhandlet i stk. 2, omfatte de vejledende samlede beløb og finansieringsplaner, herunder de foreslåede årlige beløb for ydelse af finansiel støtte i den periode, programmet dækker. Der må ikke anvendes mere end 75 % af budgetmidlerne i artikel 18 til vejledende flerårige programmer.

4. Programmet tjener som referenceramme for de årlige afgørelser om tildeling af budgetmidlerne i artikel 18 inden for rammerne af de årlige budgetbevillinger. Kommissionen underretter regelmæssigt det i artikel 17 omhandlede udvalg om, hvordan programmerne forløber, og om afgørelser, Kommissionen træffer om tildeling af budgetmidlerne i artikel 18.

Programmet tages op til fornyet overvejelse mindst midtvejs i forløbet og i 2005 eller på baggrund af, hvordan projekterne eller grupperne af projekter rent faktisk forløber, og det revideres om nødvendigt efter proceduren i artikel 17. Udvalget skal i sin udtalelse om et program ligeledes afgive udtalelse om eventuelle revisioners parametre. I midtvejsbedømmelsen medtages bl.a. en vurdering af, hvor godt programmet fungerer, navnlig i forhold til udvalgets rolle som omhandlet i artikel 17.

Programmet skal også indeholde angivelser af andre kilder til finansiering af de pågældende projekter, navnlig andre fællesskabsinstrumenter og Den Europæiske Investeringsbank.

5. Hvis der sker betydelige ændringer i gennemførelsen af projekterne eller grupperne af projekter, underretter den berørte medlemsstat straks Kommissionen herom.

Hvis det som følge af disse ændringer skulle blive nødvendigt at ændre de vejledende samlede beløb, som programmet omfatter for projekterne eller grupperne af projekter, træffes der afgørelse herom efter proceduren i artikel 17.«

4) Artikel 9, stk. 1, litra a), ottende led, affattes således:

»- en finansieringsplan med angivelse af beløbene i euro eller national valuta og alle komponenter i finansieringspakken, herunder forventet og tildelt støtte fra Fællesskabet, i de forskellige former som omhandlet i artikel 4, og støtte fra lokale, regionale eller nationale administrative organer samt fra private kilder«.

5) Artikel 9, stk. 2, affattes således:

»2. Ansøgerne meddeler Kommissionen alle yderligere relevante oplysninger, som Kommissionen har brug for, såsom parametre, retningslinjer og hypoteser, som costbenefitanalyser er baseret på.«

6) Artikel 10 affattes således:

»Artikel 10

Ydelse af støtte

Kommissionen beslutter at yde støtte i henhold til denne forordning efter en vurdering af ansøgningerne på grundlag af udvælgelseskriterierne. I forbindelse med projekter, der er omhandlet i det relevante vejledende flerårige program, som udarbejdes i henhold til artikel 5a, træffer Kommissionen de årlige afgørelser om at tildele støtte under iagttagelse af de i dette program fastlagte vejledende finansielle tildelinger. I forbindelse med andre projekter træffes beslutninger om tildeling af støtte efter proceduren i artikel 17. Kommissionen meddeler støttemodtagerne og medlemsstaterne sin beslutning direkte.«

7) Artikel 11, stk. 7, affattes således:

»7. Kommissionen fastlægger efter proceduren i artikel 17 hvordan, hvornår og med hvilke beløb rentegodtgørelser, tilskud til garantipræmier og støtte i form af andel i risikovillig kapital til investeringsfonde eller tilsvarende finansielle foretagender, der som hovedmål har at skaffe risikovillig kapital til transeuropæiske netprojekter, skal udbetales.«

8) Indledningsafsnittet i artikel 12, stk. 1, affattes således:

»1. For at sikre, at de projekter, der finansieres i henhold til denne forordning, gennemføres på rette måde, træffer medlemsstaterne og Kommissionen, hver inden for sit kompetenceområde, de nødvendige foranstaltninger til:«

9) I artikel 13 indsættes som stk. 2a:

»2a. Bortset fra tilfælde, der er behørigt begrundet af Kommissionen over for det i artikel 17 omhandlede udvalg, annullerer Kommissionen støtte til projekter, som ikke er påbegyndt senest to år efter datoen for deres forventede start som angivet i beslutningen om tildeling af støtte.«

10) Artikel 14 affattes således:

»Artikel 14

Samordning

Kommissionen sikrer samordning og sammenhæng mellem projekter og de i artikel 5a, stk. 1, omhandlede programmer, der iværksættes i henhold til denne forordning, samt projekter, der iværksættes med bidrag fra fællesskabsbudgettet, Den Europæiske Investeringsbank, Den Europæiske Investeringsfond og Fællesskabets andre finansielle instrumenter.«

11) Artikel 15 affattes således:

»Artikel 15

Vurdering, overvågning og evaluering

1. Medlemsstaterne og Kommissionen sørger for, at der sker effektiv overvågning og evaluering i forbindelse med gennemførelsen af projekter i henhold til denne forordning. Projekterne kan tilpasses efter resultaterne af overvågningen og evalueringen.

2. For at sikre effektiviteten af fællesskabsstøtten foretager Kommissionen og de berørte medlemsstater en systematisk overvågning af projekternes forløb, om fornødent i samarbejde med Den Europæiske Investeringsbank eller andre relevante organer.

3. Når Kommissionen modtager en ansøgning om støtte, foretager den, inden projektet godkendes, en vurdering af, om projektet opfylder betingelserne og kriterierne i artikel 5 og 6. Kommissionen opfordrer om fornødent Den Europæiske Investeringsbank eller andre relevante organer til at medvirke ved vurderingen.

4. Kommissionen og medlemsstaterne foretager en bedømmelse af den måde, hvorpå projekterne og programmerne er blevet gennemført, og en evaluering af virkningen af deres gennemførelse, således at det kan bedømmes, om de oprindelige mål kan nås eller er blevet nået. Denne evaluering skal bl.a. omfatte en vurdering af projekternes indvirkning på miljøet på baggrund af gældende EF-ret. Kommissionen kan efter samråd med de berørte medlemsstater også kræve, at støttemodtageren forelægger en specifik evaluering af projekter eller grupper af projekter, der modtager støtte i henhold til denne forordning, eller stiller de oplysninger og den assistance til rådighed, som måtte være nødvendig for at evaluere sådanne projekter.

5. Overvågningen udføres eventuelt under anvendelse af fysiske og finansielle indikatorer. Hvilke afhænger af projekternes særlige karakter og deres mål. De sammenstilles, så man kan se:

- hvor langt man er kommet i projektforløbet i forhold til den oprindelige plan og den operationelle målsætning

- de ledelsesmæssige fremskridt og eventuelle problemer i denne forbindelse.

6. Ved behandlingen af de enkelte støtteansøgninger tager Kommissionen hensyn til resultaterne af de vurderinger og evalueringer, der er foretaget i henhold til denne artikel.

7. I de enkelte beslutninger om godkendelse af projekter og/eller i kontraktbestemmelserne vedrørende den finansielle støtte fastsættes der nærmere regler for overvågning og evaluering, jf. stk. 4 og 5.«

12) Artikel 16, stk. 1, affattes således:

»1. Aktiviteterne i henhold til denne forordning beskrives i en årlig beretning, som Kommissionen forelægger Europa-Parlamentet, Rådet, Det Økonomiske og Sociale Udvalg og Regionsudvalget til vurdering. Denne beretning skal indeholde en evaluering af de resultater, som fællesskabsstøtten har ført til inden for forskellige anvendelsesområder, set i forhold til de oprindelige mål, samt et kapitel om indholdet og gennemførelsen af de nuværende flerårige programmer, især en redegørelse for de i artikel 5a omhandlede revisioner.«

13) Artikel 18 affattes således:

»Artikel 18

Budgetmidler

Det finansielle referencegrundlag for gennemførelsen af denne forordning er for perioden 2000 2006 på 1 EUR.

De årlige bevillinger godkendes af budgetmyndigheden inden for rammerne af de finansielle overslag.«

14) Artikel 19 affattes således:

»Artikel 19

Revisionsklausul

Inden udgangen af 2006 forelægger Kommissionen Europa-Parlamentet og Rådet en samlet rapport om erfaringerne med mekanismerne i denne forordning, herunder navnlig mekanismen i artikel 4, stk. 1, litra e), og Rådet beslutter efter proceduren i traktatens artikel 129 D, stk. 3, hvorvidt og på hvilke betingelser de foranstaltninger, der er fastsat i denne forordning, skal videreføres eller ændres ud over den i artikel 18 nævnte periode.«

15) »ECU« ændres overalt til »EUR«.

16) Teksten i bilaget til nærværende forordning tilføjes.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Artikel 1, nr. 15), anvendes fra 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

Formand

(1) EFT C 175 af 9.6.1998, s. 7.

(2) EFT C 407 af 28.12.1998, s. 120.

(3) Udtalelse af . . . (endnu ikke offentliggjort i EFT).

(4) Europa-Parlamentets udtalelse af 19. november 1998 (EFT C 379 af 7.12.1998), Rådets fælles holdning af 21. december 1998 og Europa-Parlamentets afgørelse af . . . (endnu ikke offentliggjort i EFT).

(5) EFT L 228 af 23.9.1995, s. 1.

(6) EFT L 139 af 11. 5.1998, s. 1.

BILAG

»BILAG

Gennemførelsesbestemmelser til artikel 4, stk. 1, litra e)

1. Betingelser for Fællesskabets deltagelse i risikovillig kapital

Ansøgninger om finansiel bistand i henhold til forordningens artikel 4, stk. 1, litra e), skal indeholde følgende oplysninger, der skønnes tilfredsstillende af udvalget i artikel 17 i denne forordning, og som skal udgøre grundlaget for beslutningerne om tildeling af bistand:

- et informationsmemorandum, der indeholder de væsentlige bestemmelser i fondens lovpligtige dokumentation, herunder dens juridiske og forvaltningsmæssige struktur

- detaljerede retningslinjer for dens investeringer, herunder oplysninger om målprojekter

- oplysninger om private investorers deltagelse

- oplysninger om geografisk dækning

- oplysninger om fondens finansielle levedygtighed

- oplysninger om investorernes ret til at træffe afhjælpende foranstaltninger, hvis fonden ikke indfrier de tilsagn, den har givet

- oplysninger om praksis for udtræden af fonden og arrangementer med henblik på ophævelse af fonden

- investorernes ret til repræsentation i udvalgene.

Inden der træffes beslutning om tildeling af bistand, skal den formidlende investeringsfond eller andre tilsvarende finansieringsinstitutter påtage sig at investere en sum, der mindst svarer til to og en halv gange Fællesskabets bidrag, i projekter

- der på forhånd er fastlagt som projekter af fælles interesse i overensstemmelse med traktatens artikel 129 C, stk. 1, første afsnit, første led, og

- som i det mindste delvis finansieres af de berørte medlemsstater som fastsat i forordningens artikel 2, stk. 2.

Hvis Fællesskabets støtte til investeringsfonde eller tilsvarende finansielle foretagender ydes i form af risikovillig kapital, ydes den principielt kun, hvis Fællesskabets bidrag er på »pari-passu«-højde med de andre investorer i fonden.

Investeringsfonde eller tilsvarende finansielle foretagender, der modtager støtte, skal følge sunde finansielle principper.

2. Begrænsninger for deltagelse og maksimal investering

Bidrag i henhold til forordningens artikel 4, stk. 1, litra e), må ikke overstige 1 % af de samlede budgetbevillinger til transeuropæiske net indtil udgangen af 2006.

Fællesskabets bistand i henhold til forordningens artikel 4, stk. 1, litra e), må ikke overstige 20 % af den samlede kapitel i en investeringsfond eller i et tilsvarende finansielt foretagende.

3. Forvaltning af Fællesskabets bidrag

Den Europæiske Investeringsfond (EIF) forvalter Fællesskabets bidrag. De nærmere bestemmelser og vilkår for gennemførelsen af fællesskabsstøtten i henhold til forordningens artikel 4, stk. 1, litra e), herunder overvågning og kontrol, fastsættes i en samarbejdsaftale mellem Kommissionen og EIF under hensyntagen til bestemmelserne i dette bilag.

4. Andre bestemmelser

Bestemmelserne om vurdering, overvågning og evaluering som fastsat i denne forordning gælder fuldt ud for forordningens artikel 4, stk. 1, litra e), herunder også bestemmelserne om betingelserne for fællesskabsstøtte, finanskontrol og nedsættelse, suspension og ophævelse af støtte. Dette skal bl.a. sikres ved passende bestemmelser i samarbejdsaftalen mellem Kommissionen og EIF og passende aftaler med investeringsfonde eller tilsvarende finansielle foretagender, hvori den nødvendige kontrol af individuelle projekter af fælles interesse fastsættes. Der skal tages passende skridt til at sikre, at Revisionsretten kan udføre sin opgave, specielt for at kontrollere den formelle rigtighed af de foretagne betalinger.

Betalinger i henhold til forordningens artikel 4, stk. 1, litra e), er omfattet af artikel 11, stk. 7, uanset artikel 11, stk. 6. Ved udløbet af investeringsperioden eller eventuelt tidligere tilbageføres alle beløb, der udbetales som afkast af investeret kapital eller udlodning af overskud samt kapitalgevinster og alle andre udlodninger, der tilfalder investorer, til Fællesskabets budget.

Alle beslutninger om risikovillig kapital i henhold til forordningens artikel 4, stk. 1, litra e), forelægges for det i artikel 17 nævnte udvalg.

Kommissionen aflægger i henhold til forordningens artikel 4, stk. 1, litra e), regelmæssigt beretning til nævnte udvalg om anvendelsen af risikovillig kapital.

Inden udgangen af 2006 gennemfører Kommissionen inden for rammerne af artikel 15 en evaluering af foranstaltninger, der er gennemført i henhold til forordningens artikel 4, stk. 1, litra e), navnlig af deres udbytte, af deres virkninger på iværksættelsen af transeuropæiske netprojekter, der har modtaget støtte, og af private investorers deltagelse i de finansierede projekter.«

RÅDETS BEGRUNDELSE

I. INDLEDNING

1. Kommissionen forelagde den 11. maj 1998 som en del af forslagene vedrørende Agenda 2000 Rådet ovennævnte forslag til forordning, der er baseret på artikel 129 D i EF-traktaten, om ændring af forordning (EF) nr. 2236/95. Forordningen skal vedtages efter proceduren i traktatens artikel 189 C.

2. Europa-Parlamentet afgav udtalelse under førstebehandlingen den 19. november 1998.

Den 4. december 1998 forelagde Kommissionen et ændret forslag i henhold til traktatens artikel 189 A, stk. 2. Dette ændrede forslag tager hensyn til ændringsforslagene i Europa-Parlamentets udtalelse og til resultaterne af Rådets gruppes arbejde med det oprindelige forslag.

3. Den 21. december 1998 fastlagde Rådet sin fælles holdning i henhold til traktatens artikel 189 C, litra a).

II. FORMÅL

Hovedformålet med ovennævnte forslag er

- for de fleste projekter at erstatte den nuværende årlige procedure for tildeling af midler til de transeuropæiske net med en procedure, der er baseret på vejledende flerårige programmer

- at indføre risikovillig kapital til fordel for finansielle foretagender, hvis hovedformål er at skaffe risikovillig kapital til transeuropæiske netprojekter, som en eventuel form for fællesskabsbistand.

Den fælles holdning, som Rådet har fastlagt, indeholder disse to vigtige fornyelser. Den præciserer begrebet vejledende flerårige programmer og skitserer desuden betingelserne og gennemførelsesbestemmelserne for Fællesskabets deltagelse i forbindelse med risikovillig kapital.

De vejledende flerårige programmer skal udarbejdes af Kommissionen sektor for sektor. Disse programmer skal udelukkende bestå af projekter eller grupper af projekter af fælles interesse og skal dække specifikke områder, hvor der er betydelige finansielle behov over en længere periode. Indtil 75 % af budgetmidlerne til de transeuropæiske net skal bruges til disse vejledende flerårige programmer. Programmerne skal tjene som referenceramme for de årlige afgørelser om tildeling af budgetmidlerne. Eventuelle ændringer i de vejledende samlede beløb, som er fastsat i et program for projekter eller projektgrupper, vil kræve en afgørelse, som Kommissionen skal træffe på grundlag af en udvalgsprocedure.

Risikovillig kapital til investeringsfonde eller tilsvarende finansielle foretagender gives på en række betingelser og med en række begrænsninger. Foretagender, der er berettiget til risikovillig kapital fra Fællesskabet, skal have som hovedformål at skaffe midler til transeuropæiske netprojekter og skal inddrage betydelige investeringer fra den private sektor. Op til 1 % af budgetmidlerne til de transeuropæiske net stilles til rådighed for denne type risikovillig kapital. Rådets fælles holdning indeholder i et bilag til udkastet til forordning en række gennemførelsesbestemmelser, som Rådet finder nødvendige, og som især vedrører krav til modtagerne, Den Europæiske Investeringsfonds forvaltning og evaluerings- og kontrolbestemmelser for denne form for bistand.

Under hensyn til den nye flerårige politik indeholder Rådets fælles holdning desuden en række andre foreslåede tilpasninger vedrørende ydelse af støtte, evaluering og overvågning.

Rådet kan dog ikke følge Kommissionens forslag om at udvide visse grænser for Fællesskabets finansielle bistand. Derfor omfatter den fælles holdning hverken den foreslåede forhøjelse af loftet for Fællesskabets støtte fra 10 % til 20 % af de samlede investeringsomkostninger eller den foreslåede forlængelse af rentegodtgørelsers maksimale varighed.

Rådet har besluttet, at den endelige tekst til forordningen skal indeholde en bestemmelse med et finansielt referencegrundlag for 2000 2006. Da der imidlertid ikke er afsat et nøjagtigt beløb til finansiering af transeuropæiske net i de nye finansielle overslag, kan Rådet ikke indsætte mere end et symbolsk finansielt referencegrundlag på 1 EUR i sin fælles holdning.

I denne forbindelse er Rådet og Kommissionen blevet enige om følgende erklæring til optagelse i Rådets mødeprotokol:

»1. Rådet har fastlagt denne fælles holdning på grundlag af Kommissionens forslag.

2. Rådet erklærer, at det endelige finansielle referencegrundlag for de transeuropæiske net for perioden 2000 2006 skal indsættes i artikel 18 i denne fælles holdning, og er derfor enigt om, at forordningen ikke vedtages, før der er opnået enighed om de nye finansielle overslag inden for rammerne af Agenda 2000 under overholdelse af de procedurer, der er fastsat i traktaten.

3. Kommissionen mener, at dette beløb er omfattet af dens forslag.«

III. ANALYSE AF DEN FÆLLES HOLDNING I FORHOLD TIL EUROPA-PARLAMENTETS ÆNDRINGSFORSLAG

A. Rådets fælles holdning tager hensyn til en stor del af ændringsforslagene i Europa-Parlamentets udtalelse, hvoraf de fleste også er med i Kommissionens ændrede forslag. Derfor

- kræver artikel 4, stk. 1, litra e), i den fælles holdning i forbindelse med risikovillig kapital, at støtteberettigede finansielle foretagender skal inddrage betydelige investeringer fra den private sektor (ændring nr. 10 i Europa-Parlamentets udtalelse)

- præciserer artikel 9, stk. 1, litra a), og artikel 9, stk. 2, i den fælles holdning de oplysninger, der er brug for til vurdering af ansøgningerne, især for så vidt angår eventuel finansiel støtte fra andre kilder og costbenefitanalyser (ændring nr. 3, 16 og 17 i Europa-Parlamentets udtalelse)

- præciserer artikel 16, stk. 1, i den fælles holdning, at indholdet og gennemførelsen af flerårige programmer skal medtages som et kapitel i den årlige beretning, som Kommissionen skal forelægge Europa-Parlamentet, Rådet, Det Økonomiske og Sociale Udvalg og Regionsudvalget (ændring nr. 20 i Europa-Parlamentets udtalelse)

- indeholder den fælles holdning en artikel 18 med et finansielt referencegrundlag for 2000 2006 (ændring nr. 22 i Europa-Parlamentets udtalelse; beløbet er dog ændret på baggrund af Rådets betragtninger under afsnit II)

- indfører artikel 19 i den fælles holdning en revisionsklausul med en kun lidt anderledes affattelse (ændring nr. 23 i Europa-Parlamentets udtalelse)

- er det forventede bidrag i form af risikovillig kapital til fremme af partnerskaber i transeuropæiske net med deltagelse af både den offentlige og private sektor understreget i den nye betragtning 3 i den fælles holdning (del af ændring nr. 6 i Europa-Parlamentets udtalelse)

- indeholder artikel 4, stk. 1, litra a), tredje afsnit, i den fælles holdning ikke den foreslåede begunstigede behandling af undersøgelser, der foretages på anmodning af Kommissionen (del af ændring nr. 8).

B. Der er dog andre ændringer i Europa-Parlamentets udtalelse, som Rådet ikke har accepteret at tage med i sin fælles holdning, selv om de er blevet accepteret af Kommissionen, og dette af følgende årsager:

- dette ville ligge uden for det særlige formål med og retsgrundlaget for denne forordning (ændring nr. 1, der henviser til samordning med Phare og Ispa)

- dette ville tilføje et yderligere og besværligt kriterium for udvælgelse af projekter (ændring nr. 4 om virkningerne for den regionale planlægning)

- dette ville indføre forpligtelser til offentliggørelse, som ikke vil stå i forhold til den pågældende fællesskabsfinansiering (ændring nr. 7 og 19)

- dette ville øge rentegodtgørelseselementet uforholdsmæssigt meget (ændring nr. 9 om en forlængelse af rentegodtgørelsers maksimale varighed fra fem til syv år)

- dette ville øge den byrde af oplysningskrav, der pålægges ansøgere om fællesskabsstøtte, uforholdsmæssigt meget (ændring nr. 14, 15 og 18).

Der er andre ændringsforslag i Europa-Parlamentets udtalelse, som ikke er med i Rådets fælles holdning, og som heller ikke er blevet accepteret af Kommissionen, fordi:

- de ville begrænse den nødvendige fleksibilitet i gennemførelsen af de flerårige programmer (ændring nr. 11, der omfatter en nøjagtig fordeling af midlerne til de forskellige transportformer; ændring nr. 13, som indebærer, at højst 50 % af Fællesskabets tilskud bruges til prioriterede projekter)

- de ville komplicere forordningens gennemførelse uden at tilføre den noget (ændring nr. 25, der indebærer individuel undersøgelse af finansieringsalternativer og kombinationer mellem private og offentlige sektorer)

- de ville gå ud over det særlige formål med og/eller retsgrundlaget for denne forordning (ændring nr. 26 om streng samordning mellem udtrykkeligt nævnte fællesskabsinstrumenter; ændring nr. 21, der indebærer en ny udvalgsprocedure, der er anderledes end Rådets afgørelse af 13. juli 1987; ændring nr. 5 om yderligere samordningsforpligtelser mellem medlemsstaterne)

- de ville flytte visse former for ansvar fra medlemsstaterne til Kommissionen og derfor ikke være i overensstemmelse med subsidiaritetsprincippet (ændring nr. 27, der indebærer, at Kommissionen systematisk skal vurdere de enkelte projekter; ændring nr. 24, der indebærer, at Kommissionen fremsætter en erklæring om miljøvirkningen).

IV. KONKLUSION

Rådet mener, at dets fælles holdning

- med hensyn til indhold og overholdelse af fristerne er i fuld overensstemmelse med det mandat, som det fik af Det Europæiske Råd i Cardiff

- tager hensyn til Europa-Parlamentets udtalelse og indeholder en række vigtige særlige ændringer derfra

- tager hensyn til den usædvanlige situation, at kun et symbolsk og endnu ikke et endeligt finansielt referencegrundlag kan indsættes på dette stadium, og at dette endelige beløb skal indsættes, når der er opnået endelig enighed om det nye finansielle overslag.